В хода на Руско-японската война влиза в състава на Втора Тихоокеанска ескадра и участва в Цушимското сражение. След боя отплава за Манила и е интерниран от местните власти до края на военните действия. След войната се връща в Балтийско море, в Кронщад преминава ремонт и превъоръжение. В периода на Първата световна война участва в набези по комуникациите на противника, носи дозорна служба, прикрива минно-заградителните действия на леките сили на флота. Известен е със своето участие в Октомврийската революция: където дава халосен изстрел от носовото оръдие, с който крайцерът подава сигнал за щурма на Зимния дворец.